CELEX: 52021PC0028
Language: sk
Date: 2021-01-26
Title: Návrh NARIADENIE RADY, ktorým sa mení nariadenie Rady (EÚ) č. 389/2012 o administratívnej spolupráci v oblasti spotrebných daní, pokiaľ ide o obsah elektronických registrov

EURÓPSKA KOMISIA
            V Bruseli26. 1. 2021
            COM(2021) 28 final
            2021/0015(CNS)
            Návrh
            NARIADENIE RADY, 
            ktorým sa mení nariadenie Rady (EÚ) č. 389/2012 o administratívnej spolupráci v oblasti spotrebných daní, pokiaľ ide o obsah elektronických registrov
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Nariadením Rady (EÚ) č. 389/2012
                  1
                sa stanovuje právny základ pre administratívnu spoluprácu medzi členskými štátmi.
            
            
               Tento návrh sa predkladá v súvislosti s kapitolou V smernice Rady 2020/262
                  2
               . Týka sa obsahu registrov v elektronickej databáze vedenej členskými štátmi v súvislosti s certifikovanými odosielateľmi a certifikovanými príjemcami, ktorí odosielajú alebo prijímajú tovar len príležitostne.
            
            
               Pre certifikovaného odosielateľa alebo certifikovaného príjemcu, ktorý odosiela alebo prijíma tovar podliehajúci spotrebnej dani len príležitostne, môžu členské štáty poskytnúť dočasnú certifikáciu obmedzenú na konkrétne množstvo tovaru podliehajúceho spotrebnej dani, jedného prijímateľa alebo odosielateľa a konkrétny časový úsek.
            
            
               V návrhu sa stanovujú informácie, ktoré sa majú uvádzať v registroch vedených členskými štátmi, pokiaľ ide o certifikovaných odosielateľov a certifikovaných príjemcov, ktorí prepravujú tovar len príležitostne. Tieto informácie sa týkajú množstva tovaru, totožnosti hospodárskeho subjektu na konci prepravy tovaru a trvania dočasnej certifikácie.
            
            
               •Súlad s existujúcimi ustanoveniami v tejto oblasti politiky
            
            
               
                  Návrh súvisí so smernicou Rady (EÚ) 2020/262, v ktorej sa vymedzujú certifikovaní odosielatelia a certifikovaní príjemcovia. Certifikovaní odosielatelia a certifikovaní príjemcovia sú hospodárske subjekty zapojené do prepravy tovaru podliehajúceho spotrebnej dani, ktorý bol uvedený do daňového voľného obehu na území jedného členského štátu a potom prepravený na územie iného členského štátu. Cieľom tohto návrhu je rozšíriť rozsah pôsobnosti článku 19 nariadenia Rady (EÚ) č. 389/2012, aby sa stanovili informácie, ktoré majú členské štáty uvádzať v registroch týchto hospodárskych subjektov, keď sa tovar podliehajúci spotrebnej dani prepravuje len príležitostne. 
               
            
            
               •Súlad s ostatnými politikami Únie
            
            
               
                  Táto zmena je čisto technickej povahy, a nemá teda vplyv na iné politiky Únie. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh vychádza z článku 113 Zmluvy o fungovaní Európskej únie (ZFEÚ). V uvedenom článku sa stanovuje, že Rada jednomyseľne v súlade s mimoriadnym legislatívnym postupom a po porade s Európskym parlamentom a Hospodárskym a sociálnym výborom prijme ustanovenia na zosúladenie pravidiel členských štátov v oblasti nepriameho zdaňovania.
               
            
            
               •Subsidiarita (v prípade inej ako výlučnej právomoci) 
            
            
               Zásada subsidiarity sa uplatňuje, pokiaľ návrh nepatrí do výlučnej právomoci Európskej únie.
            
            
               
                  Ciele návrhu nie je možné uspokojivo dosiahnuť na úrovni jednotlivých členských štátov a možno ich lepšie dosiahnuť na úrovni Európskej únie. Existujúce vnútroštátne registračné postupy sa značne líšia a nie sú vhodné ako základ pre automatizáciu týchto postupov.
               
            
            
               •Proporcionalita
            
            
               
                  Navrhovaná zmena neprekračuje rámec toho, čo je potrebné na vyriešenie existujúcich problémov, a teda na dosiahnutie cieľov zmluvy, ktorými je riadne a účinné fungovanie vnútorného trhu.
               
            
         
         
            
               
                  Tento návrh je v súlade so zásadou proporcionality uvedenou v článku 5 ods. 4 Zmluvy o Európskej únii. 
               
               
                  Cieľom návrhu je zaviesť povinnosti pre členské štáty v súvislosti s hospodárskymi subjektmi, ktoré prepravujú tovar podľa kapitoly V oddielu 2 smernice Rady (EÚ) 2020/262. V prípade neexistencie tohto návrhu nebude možná úplná automatizácia prepravy tovaru uvedeného do daňového voľného obehu.
               
            
            
               •Výber nástroja
            
            
               
                  Nariadenie Rady.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Posúdenie vplyvu
            
            
               Posúdenie vplyvu bolo vyhotovené pre prepracované znenie smernice 2008/118/ES. Smernica Rady 2008/118/ES, ktorou sa stanovuje všeobecný systém pre tovar podliehajúci spotrebnej dani, bola po niekoľkých podstatných zmenách v záujme jasnosti zrušená smernicou Rady (EÚ) 2020/262. K návrhu prepracovaného znenia bolo pripojené posúdenie vplyvu smernice Rady 2008/118/ES zamerané na určité oblasti, pričom jednou z nich bola automatizácia prepravy tovaru podliehajúceho spotrebnej dani uvedeného do daňového voľného obehu v rámci EÚ. Smernica Rady (EÚ) 2020/262 sa zaoberá informatizáciou prepravy tovaru podliehajúceho spotrebnej dani uvedeného do daňového voľného obehu certifikovanými odosielateľmi a certifikovanými príjemcami, ktorá sa nestanovuje v smernici 2008/118/ES, a takisto sa v nej stanovujú podmienky dočasnej certifikácie, keď certifikovaní odosielatelia alebo certifikovaní príjemcovia prepravujú tovar podliehajúci spotrebnej dani len príležitostne. 
            
            
               •Regulačná vhodnosť a zjednodušenie
            
            
               
                  Hodnotenie smernice 2008/118/ES sa uskutočnilo v rámci programu Komisie s názvom REFIT.
               
            
            
               •Základné práva
            
            
               
                  Tento návrh rešpektuje základné práva, najmä právo na súkromie, prostredníctvom existujúceho ustanovenia o ochrane údajov, ktoré je súčasťou nariadenia (EÚ) č. 389/2012.
               
            
            
               4.VPLYV NA ROZPOČET
            
            
               
                  Nebudú nutné žiadne dodatočné zdroje z rozpočtu EÚ. 
               
            
            
               5.ĎALŠIE PRVKY
            
            
               •Podrobné vysvetlenie konkrétnych ustanovení návrhu
            
            
            
               Návrhom sa mení rozsah pôsobnosti článku 19 nariadenia (EÚ) č. 389/2012 tak, aby zahŕňal informácie, ktoré musia členské štáty uvádzať v registroch elektronickej databázy v súvislosti s certifikovanými odosielateľmi a certifikovanými príjemcami, ktorí prepravujú tovar podliehajúci spotrebnej dani len príležitostne a ktorým bola udelená dočasná certifikácia.
            
            
               V prípade registrovaných odosielateľov musia príslušné orgány členských štátov uvádzať v registri obsah dočasnej certifikácie, a to konkrétne množstvo tovaru podliehajúceho spotrebnej dani, totožnosť príjemcu v členskom štáte určenia a obdobie, počas ktorého je toto oprávnenie platné.
            
            
               V prípade registrovaných príjemcov musia príslušné orgány členských štátov uvádzať v registri obsah dočasnej certifikácie, a to konkrétne množstvo tovaru podliehajúceho spotrebnej dani, totožnosť odosielateľa v členskom štáte odoslania a obdobie, počas ktorého je toto oprávnenie platné.
            
            
         
         
            
               
            
               2021/0015 (CNS)
            
            
               Návrh
            
            
               NARIADENIE RADY,
            
            
               ktorým sa mení nariadenie Rady (EÚ) č. 389/2012 o administratívnej spolupráci v oblasti spotrebných daní, pokiaľ ide o obsah elektronických registrov
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  3
               ,
            
            
               so zreteľom na stanovisko Európskeho hospodárskeho a sociálneho výboru, 
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)Článkom 19 nariadenia Rady (EÚ) č. 389/2012
                  4
                sa členským štátom ukladá povinnosť viesť elektronické registre povolení pre hospodárske subjekty a sklady, ktoré sú zapojené do prepravy tovaru podliehajúceho spotrebnej dani v režime pozastavenia dane.
            
            
               (2)Smernicou Rady (EÚ) 2020/262
                  5
                sa rozširuje využívanie počítačového systému podľa rozhodnutia Európskeho parlamentu a Rady (EÚ) 2020/263
                  6
               , ktorý sa v súčasnosti využíva na dohľad nad prepravou tovaru podliehajúceho spotrebnej dani v režime pozastavenia dane, aj na dohľad nad tovarom podliehajúcim spotrebnej dani, ktorý bol uvedený do daňového voľného obehu na území jedného členského štátu a následne prepravený na územie druhého členského štátu, aby bol dodaný na podnikateľské účely.
            
            
               (3)Aby mohol počítačový systém riadne fungovať a zabezpečovať uchovávanie úplných, aktuálnych a správnych údajov, treba zmeniť rozsah pôsobnosti článku 19 nariadenia (EÚ) č. 389/2012 s cieľom stanoviť informácie, ktoré by členské štáty mali uvádzať v registroch elektronickej databázy v súvislosti s certifikovanými odosielateľmi a certifikovanými príjemcami, ktorí tovar podliehajúci spotrebnej dani prepravujú len príležitostne.
            
            
               (4)Keďže cieľ tohto nariadenia, ktorým je určenie informácií, ktoré by členské štáty mali uvádzať v elektronickom registri v súvislosti s certifikovanými odosielateľmi a certifikovanými príjemcami, ktorí tovar podliehajúci spotrebnej dani prepravujú len príležitostne, nie je možné uspokojivo dosiahnuť na úrovni členských štátov, ale z dôvodov potreby harmonizovať fungovanie počítačového systému a uľahčiť boj proti podvodom ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie uvedeného cieľa.
            
            
               (5)V tomto nariadení sa rešpektujú základné práva a dodržiavajú zásady, ktoré sú uznané Chartou základných práv Európskej únie, najmä právo na ochranu osobných údajov. Vzhľadom na obmedzenia stanovené v tomto nariadení spracovanie takýchto údajov, uskutočňované v rámci tohto nariadenia, neprekračuje rámec toho, čo je nevyhnutné a primerané na účely ochrany legitímneho fiškálneho záujmu členských štátov.
            
            
               (6)V súlade s článkom 42 nariadenia Európskeho parlamentu a Rady (EÚ) 2018/1725
                  7
                sa vykonala konzultácia s európskym dozorným úradníkom pre ochranu údajov. 
            
            
               (7)S cieľom zosúladiť dátum začatia uplatňovania tohto nariadenia s dátumom začatia uplatňovania ustanovení smernice (EÚ) 2020/262 o automatizácii prepravy tovaru podliehajúceho spotrebnej dani, ktorý bol uvedený do daňového voľného obehu na území jedného členského štátu a ktorý bol prepravený na územie druhého členského štátu, aby bol na území tohto druhého členského štátu dodaný na podnikateľské účely, a s cieľom ponechať členským štátom primeraný čas na to, aby sa pripravili na zmeny vyplývajúce z tohto nariadenia, by sa toto nariadenie malo uplatňovať od 13. februára 2023.
            
         
         
            
               (8)Nariadenie (EÚ) č. 389/2012 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               V článku 19 ods. 2 nariadenia (EÚ) č. 389/2012 sa dopĺňajú tieto body: 
            
            
               „l)
                     v prípade certifikovaných odosielateľov, ktorí prepravujú tovar podliehajúci spotrebnej dani len príležitostne, uvedených v článku 35 ods. 8 smernice (EÚ) 2020/262, množstvo tovaru podliehajúceho spotrebnej dani, totožnosť príjemcu v členskom štáte určenia a obdobie, počas ktorého je dočasná certifikácia platná;
            
            
            
               m) 
                     v prípade certifikovaných príjemcov, ktorí prepravujú tovar podliehajúci spotrebnej dani len príležitostne, uvedených v článku 35 ods. 8 smernice (EÚ) 2020/262, množstvo tovaru podliehajúceho spotrebnej dani, totožnosť odosielateľa v členskom štáte odoslania a obdobie, počas ktorého je dočasná certifikácia platná.“
            
            
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 13. februára 2023.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 121, 8.5.2012, s. 1.
               
               
                  
                     (2)
                  
                        Ú. v. EÚ L 58, 27.2.2020, s. 4.
               
               
                  
                     (3)
                  
                        Ú. v. EÚ C , , s. .
               
               
                  
                     (4)
                  
                        Nariadenie Rady (EÚ) č. 389/2012 z 2. mája 2012 o administratívnej spolupráci v oblasti spotrebných daní a zrušení nariadenia (ES) č. 2073/2004 (Ú. v. EÚ L 121, 8.5.2012, s. 1).
               
               
                  
                     (5)
                  
                        Smernica Rady (EÚ) 2020/262 z 19. decembra 2019, ktorou sa ustanovuje všeobecný systém spotrebných daní (Ú. v. EÚ L 58, 27.2.2020, s. 4).
               
               
                  
                     (6)
                  
                        Rozhodnutie Európskeho Parlamentu a Rady (EÚ) 2020/263 z 15. januára 2020 o informatizácii prepravy a kontroly tovaru podliehajúceho spotrebnej dani (Ú. v. EÚ L 58, 27.2.2020, s. 43).
               
               
                  
                     (7)
                  
                        Nariadenie Európskeho parlamentu a Rady (EÚ) 2018/1725 z 23. októbra 2018 (Ú. v. EÚ L 295, 21.11.2018, s. 39).